作者:方岳
標題:沁園春
內容:有美人兮，鐵石心腸，寄春一枝。喜蘚生龍甲，那因雪瘦，月橫鶴膝，不受寒欺。雲臥空山，夢迴孤驛，生怕渠嗔未敢詩。江頭路，問銷魂幾許，索笑何時。賦成字字明珠。君莫倚、家風舊解題。嘆水曹安在，飄然欲去，逋仙已矣，其與誰歸。煙雨愁予，江山老我，畢竟歲寒然後知。微酸在，盡危譙斜倚，殘角孤吹。